VIIENDA KOOSSEISU

OTSUS

Haapsalu,			27. oktoober 2006 nr 82

Detailplaneeringu algatamine
(Sadama tn 26 ja 28, Haapsalu) ja
Haapsalu Linnavolikogu 28.05.2004 otsuse nr 124
„Üldplaneeringut muutva detailplaneeringu
algatamine (Sadama 26 ja 28, Haapsalu)”
kehtetuks tunnistamine

Planeeringu algatamise ettepaneku tegi Kolm Kolme OÜ. Algatava planeeringu peamine eesmärk on Sadama tn 26 ja 28 ühiskondlike hoonete maa kruntide planeerimine elamumaaks, vastava ehitusõiguse määramine.
Juhindudes planeerimisseaduse § 10 lg 5, kohaliku omavalitsuse korralduse seaduse § 6 lg 1, § 22 lg 2, § 23, Haapsalu põhimääruse § 4 lg 1 p 6, § 62, ning haldusmenetluse seadusest, Haapsalu Linnavolikogu otsustab:

1.	Algatada Sadama tn 26 ja 28 kruntide detailplaneering Haapsalus.

2.	Kinnitada detailplaneeringu lähteülesanne (lisatud).

3.	Tunnistada kehtetuks Haapsalu Linnavolikogu 28.05.2004 otsus nr 124 „Üldplaneeringut muutva detailplaneeringu algatamine (Sadama tn 26 ja 28, Haapsalu)” seoses lähteülesande kehtivusaja lõppemisega ja maa omandiõiguse üleminekuga teisele juriidilisele isikule.

4.	Linnavolikogu kantseleil teha otsus teatavaks AV Polero Group OÜ-le (Pärnu mnt 388E, Tallinn) otsuse koopia saatmisega posti teel.

5.	Otsuse peale võib esitada kaebuse Tallinna Halduskohtule halduskohtumenetluse seadustikus ette nähtud korras 30 päeva jooksul otsuse teatavakstegemisest.

Arder Väli
Volikogu esimees

									LISA
									KINNITATUD
									Haapsalu Linnavolikogu
									27.10.2006 otsusega nr 82

Sadama tn 26 ja 28 kruntide detailplaneeringu
LÄHTEÜLESANNE

Planeeringu tellija: Haapsalu Linnavalitsus
Lähteülesanne kehtib: kaks aastat

1. Planeeringu eesmärk
Detailplaneeringu eesmärgiks on olemasolevate kinnistute sihtotstarbe „ühiskondlike hoonete maa” muutmine elamumaaks. Planeeringuga määratakse kruntide ehitusõigus, arhitektuursed hoonestustingimused, haljastuse põhimõtted, kommunikatsioonide asukohad, parkimiskorraldus.

2. Andmed planeeritava maa-ala kohta
Planeeritava ala, pindalaga ca 10 000 m2, asub Sadama tänaval, Haapsalu tagalahe ääres, muinsuskaitseala kaitsetsoonis. Mõlemad hoonestatud kinnistud asuvad kalda ehituskeelualas.
Planeeritaval alal asuvate kruntide andmed:
1)	Sadama tn 26 – katastritunnus 18301:002:0008, kinnistu registriosa nr 1176432, pindalal 1730 m2, sihtotstarve 100% ühiskondlike hoonete maa. Kinnistul asub pooleliolev sadama teeninduseks projekteeritud hoone.
2)	Sadama tn 28 – katastritunnus 18301:002:0420, kinnistu registriosa nr 1175632, pindala 2128 m2, sihtotstarve 100% ühiskondlike hoonete maa. Kinnistul asub kahekorruseline kontorihoone;
Kinnistute omanik on OÜ PRP Puhkus.

3. Varem koostatud planeeringud
3.1 Antud alal kehtib 11.01.2001 Haapsalu Linnavolikogu otsusega nr 15 kehtestatud „Haapsalu Veskiviigi ümbruse detailplaneering”.

4. Nõuded koostatavale planeeringule
4.1	Detailplaneering koostada digitaalselt mõõdistatud geodeetilisel alusplaanil täpsusastmega M1:500, millele on kantud kehtivate maakasutuste piirid, olemasolevad ehitised, kõrghaljastus, tehnovõrgud.

Planeeringuga esitada:
4.2	Planeeringuala kontakt vööndi funktsionaalsed ja linnaehituslikud seosed: anda lähiümbruse liiklusskeem (sõidutee, kõnniteed). Esitada planeeringualale ulatuvad kitsendused.
4.3	Olemasoleva olukorra iseloomustus.
4.4	Võttes arvesse olemasolevat situatsiooni esitada kruntide ehitusõigused:
- kruntide kasutamise sihtotstarbed: elamumaa, ärimaa;
- hoonete lubatud suurim arv krundil: 1;
- suurim lubatud ehitusalune pindala: mitte suurem kui olemasolev ala;
- hoonete lubatud suurim kõrgus: olemasolev kõrgus või madalametel osadel kuni 8,5 m.
- krundi hoonestusala piiritlemine;

4.5	Arhitektuurinõuded ehitistele:
- korruselisus: kuni 2, v.a olemasoleva hoone praegused kõrgemad mahud.
- ehitiste katusekalle või selle vahemik: määrata planeeringuga;
- kohustuslik ehitusjoon: määrata tänava suhtes;
- katusekatte ja välisviimistluse lubatud materjalid: määrata planeeringuga.

4.6	Haljastuse ja heakorra põhimõtted:
- kruntide piirded;
- haljastuse põhimõtted (säilitatav, likvideeritav ja planeeritav haljastus);
- vertikaalplaneerimise põhimõtted (maapinna kõrguse muutmine, sademete ärajuhtimine);
- pinnakatted;
- lubatud planeerida krundiga liituvate amortiseerunud paadisildade taastamine. Sildade planeerimisel nõutav keskkonnamõju hindamise koostamine.

4.7	Liiklus- ja parkimiskorraldus:
- kruntide planeeritud kasutusotstarbele ja hoonestusele vastav parkimislahendus omal krundil;
- krundile pääsu asukoht ja/või piiri osa kust kohast väljasõidu rajamine on keelatud;

4.8	Tehnovõrkude ja –rajatiste asukohad:
anda koostöös võrguettevõtetega lähtudes kavandatavast arvutuslikust tarbimisvõimsusest (veevarustus, heitvee kanalisatsioon, küte, elektrivarustus, sidevarustus, välisvalgustus, hüdrantide paiknemine);

4.9	Keskkonnatingimused planeeringuga kavandatu elluviimiseks:
- lahendada jäätmekäitluse korraldamine;

4.10	Servituudid: kui planeeringu lahendus tingib servituutide seadmise vajaduse, näidata planeeringus servituudialad s.h trasside servituudid.

4.11	Kuritegevuse riske vähendavad nõuded ja tingimused: lahendada vastavalt EV 809-1:2002.

4.12	Kui planeeringu koostamise käigus muutuvad lähteseisukohad ulatuses, mis ei muuda planeeringu põhilahendust ning linnavalitsus ja linnavolikogu juhtiv komisjon on muudatustega nõustunud, ei kuulu lähteülesanne muutmisele.

5 Detailplaneeringu koosseis 
5.1 Situatsiooniskeem;
5.2 Tugiplaan M 1:500;
5.3 Detailplaneeringu põhijoonis M 1:500;
5.4 Tehnovõrkude planeering M 1:500;
5.5 Detailplaneeringu lahenduse illustratsioon (makett või joonised);
5.6 Seletuskiri.

6. Koostöö planeeringu koostamisel
6.1 planeeringu koostaja kaasab planeeringu koostamisse planeeritava maa-ala õiguslikul alusel maakasutajad ja teeb koostööd olemasolevate või kavandatavate tehnovõrkude omanike või valdajatega.
6.2 planeeringu koostaja teeb koostööd varem algatatud naaberkinnistu Sadama tn 30 planeerijaga.

7. Detailplaneeringu esitamine ja kooskõlastamine
Detailplaneeringu projekt (paberkandjal ja pdf failina) esitatakse ehitus- ja arhitektuurigrupile läbivaatamiseks ja lähteülesandele vastavuse kontrollimiseks.
Detailplaneeringu projektile hangitakse planeeringu koostaja poolt kooskõlastus:
7.1 Haapsalu Linnavalitsuselt (aselinnapea, maakorraldusosakonna juhataja, linnaarhitekt, linnakeskkonna osakonna juhataja, linnaarengu ja muinsuskaitse peaspetsialist);
7.2 Lääne maavanema poolt määratud täiendavad kooskõlastused.

Detailplaneering suunatakse pärast kooskõlastamist avalikule väljapanekule. Juhul, kui avaliku väljapaneku ja arutelu tulemuste alusel tehtud paranduste tõttu muutuvad planeeringu põhilahendused on vajalik hankida uued kooskõlastused.
Lõplikult kooskõlastatud planeering esitatakse Haapsalu Linnavalitsusele:
-	4 komplekti paberkandjal;
-	digitaalselt, joonised pdf, dxf failina;

8. Detailplaneeringu avalik väljapanek ja arutelu
Vastu võetud detailplaneeringu avaliku väljapaneku ja arutelu korraldab ehitus- ja arhitektuurigrupp koos planeeringu koostajaga.

9. Detailplaneeringu vormistamine
Maakasutuse sihtotstarbed esitada Eesti Vabariigi Valitsuse 24. jaanuari 1995 määrusega nr 36 kinnitatud “Katastriüksuste sihtotstarvete liikide ja nende määramise aluste kinnitamine” kohaselt.

Lähteülesande juurde kuulub planeeritava ala situatsiooniskeem.